b'\n_START_ARTICLE_\nKazuo \xc5\x8cno\n_START_PARAGRAPH_\nKazuo \xc5\x8cno (jap. \xe5\xa4\xa7\xe9\x87\x8e\xe4\xb8\x80\xe9\x9b\x84, \xc5\x8cno Kazuo; 27. lokakuuta 1906 Hokkaido, Japani \xe2\x80\x93 1. kes\xc3\xa4kuuta 2010) oli japanilainen but\xc5\x8dtanssija. H\xc3\xa4n kehitti but\xc5\x8dtanssin 1950- ja 1960-luvuilla Hijikata Tatsumin kanssa._NEWLINE_\xc5\x8cnon is\xc3\xa4 oli kalastaja. H\xc3\xa4n aloitti varsinaisen tanssinopiskelun vuonna 1933 opettajanaan japanilaisen ekspressionistisen tanssin uranuurtaja Baku Ishii. Oltuaan armeijan palveluksessa yhdeks\xc3\xa4n vuotta h\xc3\xa4n jatkoi tanssia. H\xc3\xa4n teki koreografioita ja esitti oman soolokoreografiansa ensimm\xc3\xa4isen kerran 1949. H\xc3\xa4n ty\xc3\xb6skenteli vuodesta 1960 alkaen Hijikata Tatsumin (k. 1986) kanssa. Yhteisty\xc3\xb6n syntyminen Hijikata Tatsumin kanssa oli k\xc3\xa4\xc3\xa4nnekohta h\xc3\xa4nen urallaan. H\xc3\xa4n kehitti t\xc3\xa4m\xc3\xa4n luomaa buto-tanssin estetiikkaa ja harjoitusmenetelmi\xc3\xa4 edelleen. El\xc3\xa4m\xc3\xa4ns\xc3\xa4 loppuvaiheissa h\xc3\xa4n joutui turvautumaan py\xc3\xb6r\xc3\xa4tuoliin ja kehitti tanssin jossa h\xc3\xa4n k\xc3\xa4ytti vain yl\xc3\xa4vartaloa, kasvoja ja k\xc3\xa4si\xc3\xa4. \xc5\x8cno tanssi viimeisen kerran satavuotiaana. "La Argentina Sho" -esitys oli h\xc3\xa4nen pitk\xc3\xa4aikaisin koreografiansa. H\xc3\xa4n esiintyi my\xc3\xb6s poikansa Yoshito \xc5\x8cnon kanssa. \xc5\x8cno esiintyi eri puolilla maailmaa, ja h\xc3\xa4net n\xc3\xa4htiin my\xc3\xb6s Suomessa vuonna 1991.'